ก.ล.ต.นับหนึ่งไฟลิ่ง WARRIX ขายไอพีโอ 180 ล้านหุ้น ปักหมุดเทรด mai
ก.ล.ต.นับหนึ่งไฟลิ่ง “WARRIX” ขายไอพีโอ 180 ล้านหุ้น เตรียมเข้าระดมทุนในตลาด mai ต่อยอดธุรกิจสู่การเป็นผู้นำด้านผลิตภัณฑ์เสื้อผ้ากีฬาในภูมิภาคอาเซียน
ก.ล.ต.นับหนึ่งไฟลิ่ง “WARRIX” ขายไอพีโอ 180 ล้านหุ้น เตรียมเข้าระดมทุนในตลาด mai ต่อยอดธุรกิจสู่การเป็นผู้นำด้านผลิตภัณฑ์เสื้อผ้ากีฬาในภูมิภาคอาเซียน
20 ต.ค. 2565

นายวิศัลย์ วนะศักดิ์ศรีสกุล ประธานเจ้าหน้าที่บริหาร บริษัท วอริกซ์ สปอร์ต จำกัด (มหาชน) หรือ WARRIX เปิดเผยว่า บริษัทฯ เป็นที่รู้จักกันดีในฐานะผู้จำหน่ายผลิตภัณฑ์เสื้อผ้าและอุปกรณ์กีฬาชั้นนำของประเทศไทย ภายใต้แบรนด์ ‘วอริกซ์’ (WARRIX) ด้วยประสบการณ์ความเชี่ยวชาญด้านนวัตกรรมเส้นใยที่สั่งสมมายาวนานกว่า 10 ปี ในการพัฒนาเสื้อผ้ากีฬาที่มีคุณภาพสูงด้วยเทคโนโลยีการผลิตที่ทันสมัย ตลอดจนการบริหารจัดการต้นทุนและราคาสินค้าที่มีประสิทธิภาพ เพื่อสร้างความเชื่อมั่นแก่ผู้บริโภคให้ได้รับสินค้าที่มีคุณภาพเทียบเท่าแบรนด์ชั้นนำระดับโลก ในราคาที่เหมาะสม
โดยสินค้าและผลิตภัณฑ์ของวอริกซ์ แบ่งออกเป็น 2 กลุ่มหลัก ได้แก่
1.สินค้า Licensed Product ที่ได้รับสิทธิจากสมาคมกีฬาฟุตบอลแห่งประเทศไทย สมาคมบาสเกตบอลแห่งประเทศไทย สมาคมเทเบิลเทนนิสแห่งประเทศไทย ทีมสโมสรฟุตบอลในประเทศไทย รวมถึงทีมชาติฟุตบอลเมียนมาร์ และสินค้าลิขสิทธิ์อื่นๆสำหรับองค์กร สถานศึกษา และกิจกรรมต่างๆ
2.สินค้า Non – Licensed Product ที่สามารถใช้ในชีวิตประจำวัน ประกอบด้วย สินค้าคอลเลคชั่น สินค้าคลาสสิค สินค้าทำตามคำสั่ง และสินค้าอื่นๆ พร้อมด้วยการมีช่องทางการจัดจำหน่ายที่ครอบคลุมเพื่อเพิ่มความสามารถในการเข้าถึงผู้บริโภค สอดคล้องกับเป้าหมายในอนาคตที่จะมุ่งขยายกลุ่มลูกค้าจากนักกีฬาและแฟนกีฬาไปยังกลุ่มผู้บริโภคอื่นๆ ทุกเพศทุกวัย
นอกจากนี้บริษัทฯได้ขยายธุรกิจสู่การให้บริการด้านสุขภาพที่เกี่ยวข้องกับกีฬาในรูปแบบคลินิกกายภาพบำบัด “Warrix Physiotherapy &amp; Performance Studio” สำหรับการพัฒนาศักยภาพของนักกีฬาอาชีพและบุคคลทั่วไปอย่างถูกวิธี โดยมีนักกายภาพที่ได้รับใบอนุญาตให้บริการอย่างมืออาชีพ
ตลอดระยะเวลาที่ผ่านมา แบรนด์สินค้าของวอริกซ์เป็นที่รู้จักอย่างแพร่หลาย โดยเฉพาะกลุ่มนักกีฬา แฟนกีฬา และผู้รักสุขภาพ จากการสร้างการรับรู้ในตราสินค้า (Brand awareness) ผ่านการเข้าไปเป็นผู้สนับสนุนในสโมสรฟุตบอล เริ่มจากลีกภูมิภาค ลีกระดับประเทศ จนถึงทีมชาติไทย และขยายไปสู่กีฬาประเภทอื่นๆ เช่น บาสเกตบอลและเทเบิลเทนนิส เป็นต้น ซึ่งเป็นรากฐานสำคัญที่จะช่วยต่อยอดการเติบโตไปสู่กลุ่มสินค้าและบริการประเภทอื่นๆ ในอนาคต
โดย WARRIX เดินหน้าขยายธุรกิจที่เกี่ยวข้องในรูปแบบต่างๆ ที่กว้างขึ้น เน้นเรื่อง Active &amp; Lifestyle เช่น การสนับสนุนงานอีเวนท์กีฬาอื่นๆ เทศกาลดนตรี อาหาร รวมไปถึงการเพิ่มสินค้าให้หลากหลายเพื่อตอบโจทย์ทุกไลฟ์สไตล์และความต้องการของลูกค้า ทั้งเสื้อโปโลคอลเลคชั่น เสื้อกางเกงวอร์ม สปอร์ตบรา สตรีทแวร์ รองเท้าแฟชั่น กระเป๋า หมวก หน้ากากผ้ากันฝุ่น อุปกรณ์ออกกำลังกาย อุปกรณ์โยคะ ฯลฯ พร้อมเซ็นสัญญากับนักฟุตบอลสตาร์ทีมชาติไทย ตลอดจนอินฟลูเอนเซอร์หลากหลายวงการมาร่วมเป็นพรีเซ็นเตอร์
ทั้งนี้ WARRIX ตั้งเป้าหมายที่จะไปสู่การเป็นผู้นำด้านไลฟ์สไตล์แบรนด์ (Lifestyle Brand) ที่มีลักษณะเฉพาะตัว และพัฒนาแบรนด์ไทยสู่ระดับโลกอย่างต่อเนื่อง โดยเน้นพัฒนา 5 ด้านหลัก ดังนี้
1.Sport ขยายไลน์เสื้อผ้าและอุปกรณ์กีฬาให้ครอบคลุมยิ่งขึ้น เช่น วิ่ง เทรนนิ่ง กอล์ฟ ผลิตภัณฑ์สำหรับผู้หญิง บาสเกตบอล เทเบิลเทนนิส และรองเท้า
2.Active &amp; Lifestyle ขยายผลิตภัณฑ์ไปสู่สตรีทแวร์ เช่น ผลิตภัณฑ์ที่ใส่ในชีวิตประจำวัน เสื้อชั้นใน และผลิตภัณฑ์คัตตอน เป็นต้น นอกจากนั้นบริษัทฯมีแผนที่จะเริ่มโครงการ Warrix Lifestyle @ Siam Square เพื่อยกระดับแบรนด์และผลิตภัณฑ์เข้าสู่ตลาดระดับพรีเมี่ยม
3.Health ขยายโครงการด้านสุขภาพในรูปแบบของศูนย์สุขภาพและออกกำลังกาย หรือ ศูนย์วิทยาศาสตร์การกีฬา โดยการขยายไปที่ศูนย์ประชุมแห่งชาติสิริกิติ์ “Warrix Run Hub” และบริเวณถนนพระรามเก้า
4.Explorer ขยายฐานลูกค้าโดยนำประสบการณ์ที่เกี่ยวข้องกับด้านกีฬามาจัดงานอีเวนท์ต่างๆ ในหลายรูปแบบ ได้แก่ งานวิ่งอีโคเทรล (Eco-Trail) เดอะแมตช์รัน (The Match Run) ช้างศึกรัน (Changsuk Run) และการสนับสนุนงานอีเวนท์อื่นๆ เช่น เทศกาลดนตรี อาหาร เป็นต้น รวมทั้งกิจกรรมการอนุรักษ์สิ่งแวดล้อมร่วมกับพันธมิตรทางธุรกิจ
5.D.Oasis บริษัทฯได้ริเริ่มศึกษาและเตรียมความพร้อมสู่โอกาสในธุรกิจโลกเสมือนภายใต้ The Sandbox Metaverse ซึ่งเป็นการเชื่อมโลกธุรกิจบันเทิง โฆษณา การศึกษา กีฬา และไลฟ์สไตล์เข้าด้วยกัน
สำหรับผลประกอบการในช่วง 6 เดือนแรกของปี 2565  WARRIX มีรายได้รวม 398.80 ล้านบาท ปรับเพิ่มขึ้น 30.87% จากช่วงเดียวกันของปีก่อนที่มีรายได้รวม 304.73 ล้านบาท และมีกำไรสุทธิ 24.85 ล้านบาท คิดเป็นอัตรากำไรสุทธิ 6.23% ปัจจัยสำคัญมาจากการที่ผู้คนกลับมาใช้ชีวิตตามปกติ บริษัทฯจึงทำการสั่งสินค้าให้สอดคล้องกับความต้องการของตลาด ซึ่งทำให้สามารถขายสินค้าได้เพิ่มมากขึ้น โดยเฉพาะกลุ่มสินค้าคอลเลคชั่น
นอกจากนี้ ยังได้รับผลบวกจากการผ่อนคลายสถานการณ์ควบคุมการแพร่ระบาดโควิด ทำให้มีการจัดกิจกรรมในที่สาธารณะ และการจัดแข่งขันกีฬาทั้งในและต่างประเทศเพิ่มมากขึ้น เช่น การแข่งขันฟุตบอลภายประเทศ และการแข่งขันฟุตบอล เอเอฟเอฟ ซูซูกิ คัพ ที่ประเทศสิงคโปร์
นายวิชา โตมานะ กรรมการผู้จัดการ สายงานวาณิชธนกิจ บริษัทหลักทรัพย์ ฟิลลิป (ประเทศไทย) จํากัด (มหาชน) ในฐานะที่ปรึกษาทางการเงิน และ ผู้จัดการการจัดจำหน่ายและรับประกันการจำหน่ายร่วม กล่าวว่า ความคืบหน้าแผนการเสนอขายหุ้น IPO และการนำ “WARRIX” เข้าจดทะเบียนในตลาดหลักทรัพย์ mai ล่าสุดสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เริ่มนับหนึ่งแบบแสดงรายการข้อมูลการเสนอขายหลักทรัพย์และร่างหนังสือชี้ชวน (ไฟลิ่ง) แล้ว เพื่อเสนอขายหุ้น IPO จำนวนไม่เกิน 180 ล้านหุ้น มูลค่าที่ตราไว้ 0.50 บาทต่อหุ้น คิดเป็นสัดส่วนไม่เกิน 30% ของจำนวนหุ้นสามัญที่ออกและชำระแล้วทั้งหมดของบริษัทฯ ภายหลังการออกและเสนอขายหุ้นสามัญเพิ่มทุนในครั้งนี้
โดยทั้งนี้ บริษัทฯจะนำเงินจากการระดมทุนไปใช้ลงทุนในโครงการก่อสร้างศูนย์วิทยาศาสตร์การกีฬาและสำนักงาน ถนนพระราม 9 เพื่อพัฒนาเป็นศูนย์สุขภาพและออกกำลังกาย และใช้เป็นสำนักงาน ส่วนที่เหลือนำไปใช้เป็นเงินทุนหมุนเวียนในการขยายกิจการและดำเนินการโครงการต่างๆ ในอนาคต ซึ่งจะช่วยให้บริษัทฯเติบโตอย่างต่อเนื่อง โดยมีเป้าหมายเป็นผู้นำด้านผลิตภัณฑ์เสื้อผ้ากีฬาในภูมิภาคอาเซียน
ด้าน นางสาวนลิน วิริยะเสถียร ผู้อำนวยการอาวุโสฝ่ายวาณิชธนกิจ-ตราสารทุน บริษัทหลักทรัพย์ ดีบีเอส วิคเคอร์ส (ประเทศไทย) จำกัด ในฐานะผู้จัดการการจัดจำหน่ายและรับประกันการจำหน่ายร่วม เปิดเผยว่า มีความมั่นใจว่า WARRIX จะได้รับความสนใจเป็นอย่างมากจากนักลงทุน เนื่องจากบริษัทฯ มีพื้นฐานการดำเนินธุรกิจที่แข็งแกร่ง มีศักยภาพเติบโตสูง ด้วยธุรกิจของบริษัทฯ มีความโดดเด่นจากการขับเคลื่อนการคิดค้นนวัตกรรมผลิตภัณฑ์ที่มีคุณภาพ มีความแข็งแกร่งของแบรนด์สินค้าที่มีความเข้าใจถึงความต้องการของผู้บริโภค และมีความพร้อมที่จะเป็นผู้นำในธุรกิจ Sport – Health &amp; Lifestyle แบบครบวงจร รายแรกของประเทศไทย